ไอแบงก์ล้างหนี้เสีย
คลังควัก 2.2 หมื่นล้าน ซื้อมูลหนี้เอ็นพีแอล 4 หมื่นล้าน
31 ต.ค. 2559

คลังควัก 2.2 หมื่นล้าน ซื้อมูลหนี้เอ็นพีแอล 4 หมื่นล้าน
คลังเคาะราคาซื้อหนี้เสียไอแบงก์ 2.2 หมื่นล้าน และเตรียมเพิ่มทุน ให้อีกเพื่อเดินหน้าแก้ปัญหาตามแผนฟื้นฟู
นายชาญวิทย์ นาคบุรี รองผู้อำนวยการและโฆษกสำนักงานคณะกรรมการนโยบายรัฐวิสาหกิจ (สคร.) เปิดเผยว่า คลังได้จัดตั้งบริษัทบริหารสินทรัพย์ ธนาคารอิสลามแห่งประเทศไทย (IAM) เป็นที่เรียบร้อย ตอนนี้อยู่ระหว่างโอนหนี้เสียของธนาคารอิสลามแห่งประเทศไทย (ไอแบงก์) มาไว้ที่ IAM 
ทั้งนี้ เบื้องต้นจะมีการโอนหนี้เสีย ของไอแบงก์ที่ไม่ใช่ลูกหนี้อิสลามทั้งหมด จำนวน 4 หมื่นล้านบาท โดย IAM จะซื้อหนี้ดังกล่าวตามราคาที่บันทึกไว้ในบัญชีที่ปัจจุบันมีมูลค่าประมาณ 2.2 หมื่นล้านบาท
สำหรับการจ่ายเงินซื้อหนี้ให้กับไอแบงก์ ก็อยู่ระหว่างการพิจารณาว่าจะจ่ายเป็นเงินสด หรือตั๋วสัญญาใช้เงินให้กับไอแบงก์ แต่อย่างไรก็ตามการโอนหนี้เสียมาจะทำให้ไอแบงก์เป็นธนาคารที่มีฐานะการเงินดีขึ้นทันที ไอแบงก์จะเดินหน้าทำตามแผนฟื้นฟูได้เต็มที่ โดยเฉพาะการขยายสินเชื่อให้กับผู้ที่นับถือศาสนาอิสาลาม ซึ่งเป็นวัตถุประสงค์หลักของการจัดตั้งธนาคาร
นายชาญวิทย์ กล่าวว่า หลังจาก IAM ซื้อหนี้เสียจากไอแบงก์มาแล้ว ทางคณะกรรมการของ IAM จะพิจารณาความเหมาะสมอีกครั้งหนึ่งว่า จะบริหารหนี้เสียที่รับซื้อมาอย่างไร คาดว่าจะจ้างบรรษัทบริหารสินทรัพย์ที่มีศักยภาพและประสบการณ์ในการบริหารสินเชื่อด้อยคุณภาพ มาบริหารหนี้เสียดังกล่าว
ทั้งนี้ กระทรวงการคลังประเมินว่า หลังจากที่ไอแบงก์ล้างหนี้เสียออกจากธนาคารแล้ว คลังยังต้องเพิ่มทุนให้กับไอแบงก์อีกกว่า 1 หมื่นล้านบาท เพื่อให้เงินกองทุนต่อสินทรัพย์เสี่ยง (BIS) จากที่ปัจจุบันติดลบ 20% มาอยู่ที่ระดับ 0% ซึ่งเป็นข้อเสนอของนักลงทุนหลายรายที่สนใจเข้ามาซื้อหุ้นไอแบงก์จากกระทรวงการคลัง โดยการเพิ่มทุนจะดำเนินการให้แล้วเสร็จภายในปีนี้ 
นอกจากนี้ ยังต้องเร่งสรรหากรรมการผู้จัดการคนใหม่ของธนาคาร เพื่อแก้ปัญหาของธนาคารได้รวดเร็วมากขึ้น